শুভেন্দু অধিকারীর রক্ষা কবচের মেয়াদ বাড়াল কলকাতা হাইকোর্ট

কলকাতা: বিধানসভার (West Bengal Assembly 2026) বিরোধী দলনেতা শুভেন্দু অধিকারীর (Suvendu Adhikari) রক্ষা কবচের মেয়াদ আরও বাড়াল কলকাতা হাইকোর্ট (Calcutta High Court)। আগামী ২৮ ফেব্রুয়ারি পর্যন্ত এই রক্ষা কবচ বহাল থাকবে। মামলার পরবর্তী শুনানি নির্ধারিত হয়েছে ২০ ফেব্রুয়ারি। কলকাতা হাইকোর্টের বিচারপতি শুভ্রা ঘোষ এই নির্দেশ দেন।

উল্লেখ্য, ২০২৪ সালের লোকসভা নির্বাচনের সময় পূর্ব মেদিনীপুরের কোলাঘাটে একটি পার্টি অফিস ভাঙচুরের ঘটনাকে কেন্দ্র করে শুভেন্দু অধিকারীর বিরুদ্ধে অভিযোগ দায়ের হয়। ওই মামলায় তাঁর বিরুদ্ধে গ্রেফতারি পদক্ষেপ নেওয়া হতে পারে, এই আশঙ্কায় তিনি আদালতের দ্বারস্থ হন।

আরও পড়ুন: ৩২ ঘণ্টা পর আনন্দপুরের সুজিত বসু, অনুমোদনহীন কারখানা স্বীকারোক্তি ডিজির

এর আগেই কলকাতা হাইকোর্ট শুভেন্দু অধিকারীকে রক্ষা কবচ প্রদান করেছিল। সেই রক্ষা কবচের মেয়াদই এবার বাড়ানো হল। আদালতের নির্দেশ অনুযায়ী, নির্দিষ্ট সময়সীমা পর্যন্ত তাঁর বিরুদ্ধে কোনও কড়া পদক্ষেপ নেওয়া যাবে না। আদালত সূত্রে জানা গিয়েছে, মামলার পরবর্তী শুনানিতে তদন্তের অগ্রগতি ও মামলার বর্তমান অবস্থান খতিয়ে দেখা হবে। সেই শুনানির ভিত্তিতেই ভবিষ্যৎ নির্দেশ দেওয়া হবে বলে জানা যাচ্ছে।

এই মামলাকে কেন্দ্র করে রাজনৈতিক মহলেও তৎপরতা বাড়তে শুরু করেছে। বিজেপির তরফে একে রাজনৈতিক প্রতিহিংসার মামলা বলে দাবি করা হলেও, শাসকদলের পক্ষ থেকে আইন তার নিজস্ব গতিতেই চলবে বলে পাল্টা বক্তব্য রাখা হয়েছে। ২০ ফেব্রুয়ারির শুনানির দিকে তাকিয়ে রয়েছে রাজনৈতিক মহল।