বাংলায় বিজেপির হার সময়ের অপেক্ষা, ছাব্বিশে ফের মসনদে ‘দিদি’, বললেন অখিলেশ

কলকাতা: শহরে পা রেখেই সপা প্রধান অখিলেশ যাদব (Akhilesh Yadav in Kolkata) সরব হলেন আইপ্য়াক-কাণ্ড নিয়ে। কলকাতায় এসেই এসআইআর ইস্যুতে সুর চড়িয়ে বলেন, ‘দিদি ইডিকে হারিয়েছেন, ফের বিজেপিকে হারাবেন।’ ভোটার তালিকার নিবিড় পরিমার্জন প্রসঙ্গে কমিশনের দিকে প্রশ্ন তুললেন তিনি। পারিবারিক অনুষ্ঠানে যোগ দিতে সোমবারই সস্ত্রীক কলকাতায় এসেছেন অখিলেশ। দিল্লিযাত্রার আগে মঙ্গলবার দুপুরে নবান্নে মুখ্যমন্ত্রী তথা তৃণমূল সুপ্রিমো মমতা বন্দ্যোপাধ্যায়ের সঙ্গে বৈঠকে বসতে চলেছেন সমাজবাদী পার্টির নেতা অখিলেশ যাদব (Akhilesh Yadav)।এই বৈঠককে ইন্ডিয়া জোটের অন্দরে সমন্বয় ও কৌশল নির্ধারণের গুরুত্বপূর্ণ পর্ব বলেই মনে করছে রাজনৈতিক মহল।

SIR বিতর্কের মধ্যেই দিল্লি সফরের আগে নবান্নে মমতা বন্দ্যোপাধ্যায় (Mamata Banerjee) ও অখিলেশ যাদবের বৈঠক, জাতীয় স্তরে বিরোধী ঐক্যে আরও জোর দেওয়ার ইঙ্গিত। কলকাতায় পা রেখে বিমানবন্দরে সাংবাদিকদের মুখোমুখি হয়ে অখিলেশ যাদব বলেন, “বাংলায় বিজেপির হার সময়ের অপেক্ষা। পশ্চিমবঙ্গে বিজেপির হার এখন সময়ের অপেক্ষা মাত্র।”অখিলেশের কথায়, ‘দিদি ইডি-কে হারিয়েছেন। আবার বিজেপিকেও হারাবেন।’ খোঁচা দেন পেনড্রাইভ নিয়েও। তাঁর কটাক্ষ, ‘বিজেপি এখনও পেনড্রাইভের যন্ত্রণা ভুলতে পারেনি।’দুপুর ১টা নাগাদ নবান্নে মমতা-অখিলেশের বৈঠক হওয়ার কথা। পরে যৌথভাবে তাঁরা সাংবাদিকদের মুখোমুখি হতে পারেন।রাজনৈতিক পর্যবেক্ষকদের মতে, এই বৈঠকের মূল ফোকাস জাতীয় স্তরে বিরোধী ঐক্যকে আরও সংহত করা, বিশেষ করে SIR নিয়ে কেন্দ্র ও নির্বাচন কমিশনের ভূমিকা নিয়ে যৌথ অবস্থান তৈরি করা।

আরও পড়ুন: ৩২ ঘণ্টা পর আনন্দপুরের সুজিত বসু, অনুমোদনহীন কারখানা স্বীকারোক্তি ডিজির

বাংলা-উত্তরপ্রদেশের ভোটার তালিকার নিবিড় পরিমার্জন নিয়ে সরব হয়েছেন অখিলেশ। বাংলায় খসড়া তালিকা থেকে বাদ পড়েছে ৫০ লক্ষের অধিক। কিন্তু উত্তর প্রদেশে সেই বাদ পড়ার সংখ্য়া কোটিতে। সপা প্রধানের কথায়, ‘এখানে ১ কোটি ভোটার বাদ গেলে, উত্তর প্রদেশে ৪ কোটি বাদ গিয়েছে। নির্বাচন কমিশন সর্বত্র ভোট কাটার চেষ্টা করছে।কমিশন একটি সাংবিধানিক সংস্থা। তাঁদের কাছ থেকে নিরপেক্ষতা কাম্য। কিন্তু যেখানেই বিজেপি হারছে, সেখানেই ওরা ভোট কাটার ষড়যন্ত্র করছে।’ প্রসঙ্গত, গত লোকসভা নির্বাচনের আগে তৃণমূল নেত্রী মমতা বন্দ্যোপাধ্যায়ের উদ্যোগে জাতীয় স্তরে বিরোধীদের ঐক্যবদ্ধ করার কাজ শুরু হয়েছিল। তৈরি হয়েছিল ইন্ডিয়া জোট। তবে বাংলার ‘দিদি’র সঙ্গে তারও অনেক আগে থেকে একসময় উত্তরপ্রদেশ শাসন করা যাদব পরিবারের সুসম্পর্ক। যদিও তাঁর সঙ্গে যাদব পরিবারের রাজনৈতিক সম্পর্ক তারও বহু পুরনো—মুলায়ম সিং যাদবের সময় থেকেই। মোদি সরকারের আমলে সেই বিরোধী সম্পর্ক আরও দৃঢ় হয়েছে।